Յունես Բելհանդա

**Յունես Բելհանդա** (, ), մարոկկացի պրոֆեսիոնալ ֆուտբոլիստ։ Ներկայումս հանդես է գալիս Գալաթասարայի և Մարոկկոյի ազգային հավաքականի կազմում։ Խաղում է հարձակվողական կիսապաշտպանի դիրքում։

## Ակումբային կարիերա
### Մոնպելիե
Բելհանդան Մոնպելիեի ակադեմիայի սան է։ Իր առաջին պայմանագիրը կնքեց 2009 թվականի հուլիսի 27-ին։ Իր պրոֆեսիոնալ դեբյուտը նշեց օգոստոսի 8-ին՝ Պարի Սեն-Ժերմենի դեմ խաղում։ Իր առաջին գոլը խփեց սեպտեմբերի 19-ին՝ Օլիմպիկ Մարսելի դեմ խաղում։ 2010 թվականի հունվարի 13-ին Բելհանդան հեռացվեց խաղադաշտից Մոնակոյի դեմ խաղում՝ ստանալով երկրորդ դեղին քարտը հանդիպման 72-րդ րոպեին։ Մայիսի 15-ին նա 2 գոլային փոխանցում տվեց Պարի Սեն-Ժերմենի դեմ խաղում՝ օգնելով Մոնպելիեին հաղթել 3-1 հաշվով։ Իր առաջին մրցաշրջանում Բելհանդան անցկացրեց 33 հանդիպում առաջնությունում՝ դառնալով 1 գոլի և 4 գոլային փոխանցման հեղինակ։

Իր առաջին հանդիպումը եվրոպական առաջնություններում Բելհանդան անցկացրեց 2010 թվականի հուլիսի 29-ին՝ Եվրոպայի Լիգայի որակավորման 3-րդ փուլի Դյորի դեմ խաղում։ Օգոստոսի 19-ին նա երկարաձգեց իր պայմանագիրը Մոնպելիեի հետ մինչև 2014 թվականը։ 2011 թվականի փետրվարի 20-ին Բելհանդան խփեց Լիլի դեմ խաղի միակ գոլը՝ 1-0 հաշվով հաղթանակ պարգևելով իր թիմին։ 2011 թվականի ապրիլի 23-ին նա խաղադաշտ դուրս եկավ Ֆրանսիայի գավաթի եզրափակչի Օլիմպիկ Մարսելի դեմ խաղում, սակայն Մոնպելիեն պարտվեց 1-0 հաշվով։ 2010-11 մրցաշրջանում Բելհանդան անցկացրեց 42 հանդիպում բոլոր մրցաշարերում՝ դառնալով 3 գոլի և 5 գոլային փոխանցման հեղինակ։

2011-12 մրցաշրջանում Բելհանդան ստացավ 10 համարի մարզաշապիկը՝ նախկին 29-ի փոխարեն։ 2011 թվականի հոկտեմբերի 22-ին նա գոլի և 2 գոլային փոխանցման հեղինակ դարձավ Կանի դեմ խաղում՝ օգնելով Մոնպելիեին հաղթել 3-1 հաշվով։ Նոյեմբերին Բելհանդան ճանաչվեց Լիգա 1-ի ամսվա լավագույն ֆուտբոլիստ։ 2012 թվականի ապրիլի 11-ին նա դուբլ ձևակերպեց Օլիմպիկ Մարսելի դեմ խաղում։ Մայիսի 1-ին՝ Էվիանի դեմ խաղում մարոկկացին դարձավ գոլի հեղինակ, ապա հեռացվեց խաղադաշտից՝ կարմիր քարտ ստանալով հանդիպման ավելացված ժամանակում։ 2011-12 մրցաշրջանում Բելհանդան անցկացրեց 28 հանդիպում առաջնությունում՝ դառնալով 12 գոլի և 6 գոլային փոխանցման հեղինակ։ Նա ճանաչվեց տարվա լավագույն երիտասարդ ֆուտբոլիստ և ընդգրկվեց առաջնության խորհրդանշական հավաքականում, իսկ Մոնպելիեն իր պատմության մեջ առաջին անգամ հաղթեց Լիգա 1-ը։

Իր առաջին հանդիպումը Չեմպիոնների Լիգայում Բելհանդան անցկացրեց 2012 թվականի սեպտեմբերի 18-ին՝ Արսենալի դեմ խաղում՝ այս խաղում դառնալով գոլի հեղինակ։ Նոյեմբերի 11-ին նա հեռացվեց խաղադաշտից Պարի Սեն-Ժերմենի դեմ խաղում՝ ստանալով երկրորդ դեղին քարտը հանդիպման 65-րդ րոպեին։ Դեկտեմբերի 8-ին Բելհանդան գոլի հեղինակ դարձավ Այաչոյի դեմ խաղում՝ օգնելով Մոնպելիեին հաղթել 3-0 հաշվով։ Դեկտեմբերի 22-ին նա հեռացվեց խաղադաշտից Լիլի դեմ խաղում՝ կարմիր քարտ ստանալով հանդիպման 45-րդ րոպեին։ 2013 թվականի փետրվարի 3-ին մարոկկացին գոլի և գոլային փոխանցման հեղինակ դարձավ Ռեյմսի դեմ խաղում։ Մոնպելիեի կազմում Բելհանդան անցկացրեց 144 հանդիպում բոլոր մրցաշարերում՝ դառնալով 29 գոլի և 19 գոլային փոխանցման հեղինակ։

### Դինամո Կիև
2013 թվականի հուլիսի 1-ին Բելհանդան 5 տարվա պայմանագիր կնքեց Դինամո Կիևի հետ՝ ստանալով 90 համարի մարզաշապիկը։ Ակումբը նրա համար վճարեց 10 միլիոն եվրո։ Իր դեբյուտը Դինամոյի կազմում նշեց հուլիսի 14-ին՝ Վոլին Լուցկի դեմ խաղում։ Իր առաջին գոլը խփեց օգոստոսի 4-ին՝ Շախտյոր Դոնեցկի դեմ խաղում։ Օգոստոսի 22-ին Բելհանդան գոլի և գոլային փոխանցման հեղինակ դարձավ Եվրոպայի Լիգայի որակավորման փլեյ-օֆֆ փուլի Ակտոբեի դեմ խաղում։ Հոկտեմբերի 6-ին մարոկկացին հետ-տրիկ ձևակերպեց Մետալուրգ Դոնեցկի դեմ խաղում։ 2014 թվականի մայիսի 18-ին նա 2 գոլային փոխանցման հեղինակ դարձավ Զարյա Լուգանսկի դեմ խաղում՝ օգնելով իր թիմին հաղթել 3-1 հաշվով։ Իր առաջին մրցաշրջանում Բելհանդան անցկացրեց 33 հանդիպում բոլոր մրցաշարերում՝ դառնալով 7 գոլի և 6 գոլային փոխանցման հեղինակ, իսկ Դինամո Կիևը հաղթեց Ուկրաինայի գավաթը։

2014 թվականի սեպտեմբերի 18-ին Բելհանդան գոլի և գոլային փոխանցման հեղինակ դարձավ Եվրոպայի Լիգայի Ռիու Ավիի դեմ խաղում՝ օգնելով Դինամոյին հաղթել 3-0 հաշվով։ Նոյեմբերի 2-ին նա 2 գոլային փոխանցում տվեց Դնեպրի դեմ խաղում։ 2015 թվականի փետրվարի 19-ին մարոկկացին հեռացվեց խաղադաշտից Եվրոպայի Լիգայի 1/16 եզրափակչի Գենգանի դեմ խաղում՝ կարմիր քարտ ստանալով հանդիպման 44-րդ րոպեին։ 2014-15 մրցաշրջանում Բելհանդան անցկացրեց 41 հանդիպում՝ դառնալով 4 գոլի և 8 գոլային փոխանցման հեղինակ։ Դինամոն հաղթեց Ուկրաինայի առաջնությունը, Ուկրաինայի գավաթը և հասավ Եվրոպայի Լիգայի քառորդ եզրափակիչ, որտեղ 2 հանդիպման արդյունքում ընդհանուր 3-1 հաշվով պարտվեց Ֆիորենտինային։

2016 թվականի հունվարի 5-ին Բելհանդան մինչև մրցաշրջանի ավարտը վարձավճարով միացավ Շալկե 04-ին։ Իր դեբյուտը ակումբի կազմում նշեց հունվարի 24-ին՝ փոխարինելով Մաքս Մեյերին Վերդեր Բրեմենի դեմ խաղում։ Իր առաջին գոլը Բունդեսլիգայում խփեց փետրվարի 12-ին՝ Մայնց 05-ի դեմ խաղում։ Շալկե 04-ի կազմում Բելհանդան անցկացրեց 17 հանդիպում՝ դառնալով 2 գոլի և 1 գոլային փոխանցման հեղինակ։ 2016 թվականի օգոստոսի 31-ին մարոկկացին 1 տարվա վարձավճարով տեղափոխվեց Նիս։ Իր դեբյուտը նշեց սեպտեմբերի 11-ին՝ փոխարինելով Դալբերտ Էնրիկեին Օլիմպիկ Մարսելի դեմ խաղում։ Իր առաջին գոլը խփեց սեպտեմբերի 18-ին՝ Մոնպելիեի դեմ խաղում։ Հոկտեմբերի 23-ին Բելհանդան 2 գոլային փոխանցում տվեց Մեցի դեմ խաղում՝ օգնելով իր թիմին հաղթել 4-2 հաշվով։ Նիսի կազմում նա անցկացրեց 36 հանդիպում՝ դառնալով 3 գոլի և 7 գոլային փոխանցման հեղինակ։

### Գալաթասարայ
2017 թվականի հունիսի 28-ին Բելհանդան 4 տարվա պայմանագիր կնքեց Գալաթասարայի հետ։ Ակումբը նրա համար վճարեց 8 միլիոն եվրո։ Իր դեբյուտը Գալաթասարայի կազմում նշեց հուլիսի 20-ին՝ Եվրոպայի Լիգայի որակավորման 2-րդ փուլի Էստերսունդի դեմ խաղում։ Առաջին հանդիպումը Թուրքիայի առաջնությունում անցկացրեց օգոստոսի 14-ին՝ Կայսերիսպորի դեմ խաղում՝ այս խաղում դառնալով գոլի և գոլային փոխանցման հեղինակ։ Նոյեմբերի 3-ին Բելհանդան 2 գոլային փոխանցում տվեց Գենչլերբիրլիգիի դեմ խաղում։ Դեկտեմբերի 9-ին նա գոլի և գոլային փոխանցման հեղինակ դարձավ Ակխիսար Բելեդիեսպորի դեմ խաղում՝ օգնելով իր թիմին հաղթել 4-2 հաշվով։ Իր առաջին մրցաշրջանում Բելհանդան անցկացրեց 35 հանդիպում՝ դառնալով 3 գոլի և 10 գոլային փոխանցման հեղինակ, իսկ Գալաթասարայը հաղթեց Թուրքիայի առաջնությունը։

## Միջազգային կարիերա
Բելհանդան իրավասու էր ներկայացնել Ֆրանսիան ու Մարոկկոն միջազգային ասպարեզում և անցկացրել է 4 հանդիպում Ֆրանսիայի Մ20 հավաքականի կազմում։ Այնուամենայնիվ, նա ընտրեց Մարոկկոն։ Մարոկկոյի ազգային հավաքականում իր դեբյուտը նշեց 2010 թվականի նոյեմբերի 17-ին՝ Հյուսիսային Իռլանդիայի դեմ ընկերական խաղում։ Իր առաջին գոլը ազգային հավաքականի կազմում խփեց 2012 թվականի հունվարի 31-ին՝ Նիգերի դեմ խաղում։ 2012 և 2013 թվականներին Բելհանդան մասնակցեց Աֆրիկայի ազգերի գավաթներին, սակայն 2 առաջնություններում էլ Մարոկկոն դուրս մնաց խմբային փուլից։

2018 թվականի մայիսին Բելհանդան ընդգրկվեց Մարոկկոյի՝ աշխարհի առաջնության համար վերջնական կազմում։ Առաջնությունում նա անցկացրեց 3 հանդիպում, իսկ Մարոկկոն դուրս մնաց խմբային փուլից։

## Կարիերայի վիճակագրություն
### Ակումբային վիճակագրություն
*2018 թվականի օգոստոսի 26-ի դրությամբ*

### Միջազգային վիճակագրություն
*2018 թվականի օգոստոսի 26-ի դրությամբ*

### Միջազգային գոլեր

## Նվաճումներ
### Ակումբային

; Մոնպելիե

* Լիգա 1․ 2011–12

; Դինամո Կիև

* Ուկրաինայի առաջնություն․ 2014–15, 2015–16
* Ուկրաինայի գավաթ․ 2013–14, 2014–15

; Գալաթասարայ

* Թուրքիայի առաջնություն․ 2017–18

### Անհատական
* Լիգա 1-ի խորհրդանշական հավաքական․ 2011–12
* Լիգա 1-ի տարվա լավագույն երիտասարդ ֆուտբոլիստ․ 2011–12
* Լիգա 1-ի տարվա լավագույն գոլ․ 2011–12 ընդդեմ Մարսելի
* Մարկ-Վիվյեն Ֆոեի մրցանակ․ 2012

## Ծանոթագրություններ

## Արտաքին հղումներ
* Բելհանդայի պաշտոնական կայքը 
* Բելհանդայի պաշտոնական Ֆեյսբուքի էջը
* Բելհանդայի պաշտոնական Ինստագրամի էջը
* Բելհանդան transfermarkt-ում
* Բելհանդան soccerbase.com-ում
* Բելհանդան WhoScored.com կայքում
* Բելհանդան Դինամո Կիևի պաշտոնական կայքը
* Բելհանդան Գալաթասարայի պաշտոնական կայքում
* Բելհանդան ՈՒԵՖԱ-ի պաշտոնական կայքը
* Բելհանդան ՖԻՖԱ-ի պաշտոնական կայքում 
* Բելհանդան Ֆրանսիայի ֆուտբոլի ֆեդերացիայի կայքում 

Կատեգորիա:2018 թվականի ֆուտբոլի աշխարհի առաջնության մասնակիցներ
Կատեգորիա:Բունդեսլիգայի ֆուտբոլիստներ
Կատեգորիա:Գալաթասարայի ֆուտբոլիստներ
Կատեգորիա:Դինամո Կիևի ֆուտբոլիստներ
Կատեգորիա:Թուրքական Սուպերլիգայի ֆուտբոլիստներ
Կատեգորիա:Մարոկկացի ֆուտբոլիստներ
Կատեգորիա:Մարոկկոյի հավաքականի ֆուտբոլիստներ
Կատեգորիա:Մոնպելիեի ֆուտբոլիստներ
Կատեգորիա:Նիսի ֆուտբոլիստներ
Կատեգորիա:Շալկե 04-ի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Կատեգորիա:Ֆրանսիացի ֆուտբոլիստներ